আর্ত্যুর র‍্যাঁবো

জঁ নিকলা আর্ত্যুর র‍্যাঁবো (, ; ২০শে অক্টোবর ১৮৫৪ – ১০ই নভেম্বর ১৮৯১) ছিলেন একজন ফরাসি কবি। তিনি তাঁর অতিক্রমণমূলক ও পরাবাস্তব বিষয়বস্তু, আধুনিক শিল্প ও সাহিত্যে তাঁর প্রভাব এবং পরাবাস্তববাদের পূর্বসূচনার জন্য পরিচিত।
শার্ল্যভিলে জন্ম নেওয়া র‍্যাঁবো অল্প বয়সেই লেখালিখি শুরু করেন এবং ছাত্র হিসেবে অসাধারণ কৃতিত্ব অর্জন করেন। তবে কিশোর বয়সে ফ্রঙ্কো–প্রুশীয় যুদ্ধের সময় পারিতে পালিয়ে যাবার জন্য আনুষ্ঠানিক শিক্ষা ত্যাগ করেন। কৈশোরের শেষের দিকে এবং প্রাপ্তবয়স্ক জীবনের শুরুর দিকে তিনি তাঁর অধিকাংশ সাহিত্যকর্ম রচনা করেন। র‍্যাঁবো ২০ বছর বয়সে তাঁর শেষ প্রধান কাজ—"লেজ ইল্যুমিনাসিওঁ"—সম্পাদনার পর সাহিত্যরচনা সম্পূর্ণরূপে বন্ধ করে দেন।
র‍্যাঁবো ছিলেন একজন লিবের্তিন ও অশান্ত আত্মা, যিনি প্রায় দু’ বছর ধরে সহকবি পল ভের্ল্যানের সঙ্গে একটি অস্থির, কখনও বা সহিংস, অন্তরঙ্গ সম্পর্কে জড়িত ছিলেন। লেখক হিসেবে অবসর গ্রহণের পর তিনি বণিক ও অন্বেষক হিসেবে তিনটি মহাদেশে ব্যাপকভাবে ভ্রমণ করেন এবং তাঁর সাতত্রিশতম জন্মদিনের ঠিক পরেই কর্কটরোগে আক্রান্ত হয়ে ইন্তেকাল করেন। একজন কবি হিসেবে র‍্যাঁবো প্রতীকবাদে তাঁর অবদান এবং অন্যান্য কাজের মধ্যে সাহিত্যিক আধুনিকতার পূর্বসূচক "উ্যন সেজোঁ অন অঁফ্যারের" জন্য সুপরিচিত।
র‍্যাঁবোর পরিবারটি ছিল মধ্যবিত্ত। বাবা সৈন্য, মা গৃহিণী। ইজাবেল নামে এক বোন ছিল র‌্যাঁবোর। বড় এক ভাইও ছিল। র‌্যাঁবোর বয়স যখন দু’বছর - তখনই তার মা-বাবার বিচ্ছেদ ঘটে। বাবা নয়, র‌্যাঁবোর ছেলেবেলা জুড়ে ছিল মায়ের কঠোর শাসন। মায়ের শাস্তিও ছিল অদ্ভুত রকমের, পড়া না পারলেই ১০০ লাইন লাতিন কবিতা মুখস্থ করতে হত। এরপরও আবৃত্তি ভুল হলে খাবার জুটত না। ৯ বছর বয়েসেই তাই নাকি ৭০০ লাইন লাতিন কবিতা ঠোটস্থ হয়ে গেছিল তার। তাদের বাড়ির নিচেই ছিল বিরাট এক লাইব্রেরি। খুব অল্প বয়সেই সেখানে বসে তিনি ফেনিমোর কুপার, গুস্তাভ আইমোর, জুল ভের্ন থেকে শুরু করে হেগেল ও সোয়েডনবর্গের দর্শন, প্রুদম, ফ্রান্সের লোককাহিনী এবং ইতিহাস ও সাহিত্য, এমনকী প্রাচ্য তথা ভারতীয় ধর্ম ও ধর্মগ্রন্থ, দর্শন, ধর্ম প্রচারক এবং দেব-দেবী ও দেবালয় সম্বন্ধেও পড়াশুনো করেন।
মাত্র সতেরো বছর বয়সেই অত্যন্ত আলোড়ণ উদ্রেককারী কবিতার মাধ্যমে তিনি প্যারিসের কবিসমাজকে উদ্বেলিত করে তুলেছিলেন। তার "মাতাল তরণী" কবিতাটি পড়ে সেযুগের ফ্রান্সের অন্যতম সেরা ও জনপ্রিয় প্রতীকবাদী কবি পল ভর্লেন তার প্রতি অত্যন্ত আকৃষ্ট হয়ে পড়েন। তাদের মধ্যে ব্যক্তিগত পর্যায়েও উষ্ণ সম্পর্ক গড়ে ওঠে। মাত্র ২০ বছর বয়সেই তিনি সব ধরনের সৃষ্টিশীল লেখালেখি ছেড়ে দেন। এরপর তিনি আরব এবং আফ্রিকার বিভিন্ন অংশে ভ্রমণ করেন। মাত্র ৩৭ বছর বয়সে ক্যান্সারে আক্রান্ত হয়ে ১৮৯১ সালের ১০ নভেম্বর তার মৃত্যু হয়। তার বিখ্যাত লেখনির মধ্যে "নরকে এক ঋতু" (উন সেজোঁ অন অঁফের), "মাতাল তরণী" (ল্য বাতো ইভ্র্‌) এবং গদ্য কবিতা "ইলুমিনাসিওঁ" অন্যতম।
র‍্যাঁবোর কাব্যদর্শনের মূল কথাই ছিল স্বেচ্ছাধীন স্বতঃস্ফূর্ততার মাধ্যমে অসীম, অনন্ত ও অচেনা এক জগতের সন্ধান। এ' জগতের সন্ধান শুধুমাত্র পঞ্চেন্দ্রিয়য় আবদ্ধ অনুভূতির দ্বারা পাওয়া সম্ভব নয়। এই কারণেই বোধহয় তিনি কাব্যে আরও আরও প্রতীকের ব্যবহারের দিকে ঝোঁকেন।
বিশ শতকে এসে পাবলো পিকাসো এবং জিম মরিসনের মত অনেকেরই তিনি গুরুতে পরিনত হন। এই প্রতিভাবান লেখকের হুট করে আবির্ভাব এবং আকস্মিক চলে যাওয়া এখনও অনেকের কাছে বিষ্ময়ের ব্যাপার।
তার আধুনিক প্রতীকবাদী সাহিত্যের এক উৎকৃষ্ঠ নমুনা হিসেবে এখানে তাঁর গদ্য কাব্যগ্রন্থ "লেজ ইল্যুমিনাসিওঁ" থেকে "ভোর" কবিতাটির একটি বঙ্গানুবাদ দেওয়া হল—
বাংলা ভাষায় এখন পর্যন্ত র‍্যাঁবোর দু'টি কাব্যগ্রন্থ অনুদিত হয়েছে। এর মধ্যে "নরকে এক ঋতু" বইটি অনুবাদ করেছেন যুবক অনার্য নামীয় এক ব্যক্তি এবং প্রকাশিত হয়েছে চর্চা গ্রন্থ প্রকাশ থেকে। অন্যটি নরকে এক ঋতু নামে অনুবাদ করেছেন হোসেন মোফাজ্জল এবং প্রকাশিত হয়েছে সন্দেশ থেকে। র‍্যাঁবো সম্পর্কে একটি সম্পূর্ণ বই লিখেছেন মঈন ফারুক। বইটির নাম ক্ষণজন্মা কিংবদন্তি যা প্রকাশিত হয়েছে চন্দ্রবিন্দু থেকে। তাছাড়াও বাংলা ভাষায় সাহিত্যের চর্চা করতে গিয়ে অনেকেই বিভিন্ন সময় বিভিন্ন ভাবে র‍্যাঁবো সম্পর্কে লিখেছেন এবং বাংলা সাহিত্যেও সেইসব লেখকদের লেখার মধ্যে র‍্যাঁবোর প্রভাব বিদ্যমান।